**Usmernenie k súhrnným správam**

**Jednoduché pravidlá pre súhrnné správy**:

1. súhrnné správy týkajúce sa zákonných výnimiek je potrebné zasielať za všetky zákazky s hodnotu vyššou ako 10 000 € (ak tak zákon nevylučuje v § 10 ods. 11),
2. **súhrnné správy sa zasielajú aj pri použití výnimiek podľa § 1,** napríklad pri nákupe a prenájme nehnuteľností, pri použití výnimky in-house, pri zadaní zákazky sociálnemu podniku aj inému verejnému obstarávateľovi a iné,
3. súhrnnú správu nie je potrebné zasielať, ak napríklad bola zmluva uverejnená v centrálnom registri zmlúv,
4. **ak súhrnná správa obsahuje informáciu** o zmluve, rámcovej dohode alebo objednávke, **nie je potrebné** posielať ďalšie súhrnné správy **o ich priebežnom plnení** (za čiastkové plnenia)
5. **pokiaľ zákazka nemá formu písomnej zmluvy, považuje sa za zákazku napríklad aj objednávka,**
6. odpoveď na otázku, či je potrebné vychádzať zo sumy s DPH alebo bez DPH, sa dá zjednodušiť asi nasledovne – súhrnnú správu zasielate, **ak ide o zákazku a z účtu odišlo alebo ste uhradili sumu vyššiu ako 10 000 € bez ohľadu na DPH,**
7. **súhrnné správy sa neposielajú vo formáte pdf ale výhradne cez formulár nachádzajúci sa v IS ZÚ** (Informačný systém zasielania údajov – dostupné na www.uvo.gov.sk),
8. súhrnnú správu nie je potrebné posielať, ak neboli zadané žiadne zákazky, alebo ide o zákazky, na ktoré sa zákonná povinnosť nevzťahuje (napríklad tzv. zákazky malého rozsahu s hodnotou nepresahujúcou 10 000 eur),
9. **splnenie povinnosti zasielania súhrnných správ si nenechávajte na poslednú chvíľu, ale zasielajte ich priebežne!**

**VIDEO návod:**

<https://www.uvo.gov.sk/legislativametodika-dohlad/metodicke-usmernenia/vseobecne-metodicke-usmernenia-zakon-c-3432015-z-z--51e.html?id=2038>

**Odpovede na najčastejšie otázky:**

1. **Otázka:**

Sme povinní uverejniť súhrnnú správu o zadaných zákazkách podľa § 117 ods. 6 zákona o verejnom obstarávaní za 1. štvrťrok roku 2022, aj keď došlo k zmene zákona?

**Odpoveď:**

Povinnosť uverejniť súhrnné správy na profile sa zmenila. Najneskôr do 60 dní od skončenia predchádzajúceho kalendárneho polroka je verejný obstarávateľ povinný na svojom profile uverejniť súhrnnú správu o zadaných zákazkách.

1. **Otázka:**

Sme povinní uverejniť súhrnnú správu o zákazkách s nízkou hodnotou aj vtedy, ak sme žiadne zákazky s nízkou hodnotu nezadali?

**Odpoveď:**

Podľa § 117 ods. 6 verejný obstarávateľ je povinný uverejniť v profile súhrnnú správu o zákazkách s nízkymi hodnotami, ktoré zadal za obdobie kalendárneho polroka do 60 dní po skončení kalendárneho polroka, v ktorej pre každú takúto zákazku uvedie najmä hodnotu zákazky, predmet zákazky a identifikáciu dodávateľa. To neplatí, ak ide o zákazky zadávané spravodajskými službami.

Na základe uvedených skutočností úrad uvádza, že nie je potrebné zverejňovať súhrnnú správu, **ak verejný obstarávateľ v danom období nezrealizoval žiadne verejné obstarávanie.**

1. **Otázka:**

Máme do súhrnnej správy o zadaných zákazkách s nízkou hodnotu zahrnúť iba zmluvy alebo aj objednávky?

**Odpoveď:**

Zákon o verejnom obstarávaní vyžaduje, aby verejný obstarávateľ v súhrnnej správe o zákazkách s nízkou hodnotu uverejnil informácie o všetkých zákazkách bez ohľadu na to, či ich považuje za zmluvy alebo objednávky. Zjednodušene povedané, za zákazku považujeme **odplatné plnenie** medzi verejným obstarávateľom a úspešným uchádzačom, pričom ten dodá tovar, poskytuje službu alebo uskutočňuje stavebnú prácu alebo mix tovarov, služieb alebo stavebných prác.

Na účely splnenia si informačnej povinnosti uverejnenia súhrnnej správy podľa príslušného ustanovenia zákona o verejnom obstarávaní nie je dôležité, či k zadaniu zákazky došlo objednávkou zaslanou emailom, telefonicky, faxom, osobne, sms-kou, listinnou formou alebo iným vhodným spôsobom. Relevantné je iba to, že došlo k realizácii záväzku s odplatným plnením. Zároveň upozorňujeme na to, že za **odplatné plnenie sa považuje plnenie peňažného ale aj nepeňažného charakteru alebo ich kombinácia.** K odplatnému plneniu nepeňažného charakteru dochádza napríklad aj vtedy, ak k úhrade za plnenie zmluvy/objednávky dochádza napríklad protiplnením – započítaním pohľadávky, predajom, prevodom majetku napríklad pozemku/budovy alebo získaním určitých práv.

1. **Otázka:**

Vo formulári – súhrnné správy nevidím možnosť zadať úspešného uchádzača. Umožňuje to formulár?

**Odpoveď:**

Áno formulár umožňuje zadať všetky údaje potrebné na identifikáciu úspešného uchádzača t.j. obchodné meno, IČO, adresu sídla a ďalšie údaje. Formulár sa v bode V.2.2 pýta na to, či **bola zákazka pridelená skupine hospodárskych subjektov**.

Ak odpoviete „Nie“, rozbalí sa vám ďalšie pole **V.2.3 Názov a adresa dodávateľov** s možnosťou vyplniť všetky hore uvedené údaje za jeden hospodársky subjekt (úspešného uchádzača).

V prípade, že ste zadali zákazku skupine dodávateľov a na otázku odpoviete **„Áno“** otvorí sa vám pole v možnosťou zadať koľko ich bolo, pričom minimálny počet členov skupiny hospodárskych subjektov je „2“. V prípade potreby môžete uviesť správny počet členov skupiny dodávateľov, čo zabezpečí otvorenie príslušného počtu polí pre vyplnenie údajov.

1. **Otázka:**

Ak sme v rámci zadávania zákazky oslovili iba jeden hospodársky subjekt máme vo formulári pre zasielanie súhrnných správ do bodu **V.2.2 „Počet oslovených uchádzačov“** uviesť číslo 1?

**Odpoveď:**

Áno, uveďte správny počet hospodárskych subjektov, ktoré ste oslovili.

1. **Otázka:**

Aký údaj máme uviesť v bode **V.2.2 „Počet prijatých ponúk**“?

**Odpoveď:**

Do predmetného miesta uvádzajte počet ponúk, ktoré boli verejnému obstarávateľovi doručené.

1. **Otázka:**

Máme vo formulári pre zasielanie súhrnných správ do bodu **V.1 „Odkaz na zverejnenú zmluvu“** uviesť link na zmluvu?

**Odpoveď:**

Verejný obstarávateľ vo formulári Súhrnné správy (IS ZÚ) uvedie všetky relevantné (požadované) údaje, ktoré má v súvislosti so zadávaním zákaziek cez elektronické trhovisko, zákaziek s nízkou hodnotou a podlimitných koncesií a zmlúv zadávaných podľa § 10 ods. 10 k dispozícii. Verejný obstarávateľ nie je povinný opätovne zverejniť zmluvu/objednávku, ktorú už v predchádzajúcom období zverejnil. V súhrnnej správe – vo formulári uvedie podľa konkrétnych okolností, (čo najpresnejší) odkaz (link) na príslušné webové sídlo, na ktorom je zmluva alebo objednávka zverejnená.

1. **Otázka:**

Na ktoré zákazky sa môže uplatniť výnimka podľa § 1 ods. 15 zákona o verejnom obstarávaní?

**Odpoveď:**

Výnimka z aplikácie zákona o verejnom obstarávaní podľa § 1 ods. 15 sa vzťahuje na zadávanie zákazky, ktorej predpokladaná hodnota je nižšia ako 10 000 eur v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok. Ak teda predpokladaná hodnota zákazky/zákaziek, ktoré sa zadávajú v priebehu kalendárneho roka, resp. počas platnosti zmluvy, ak sa zmluva uzatvára na dlhšie obdobie ako jeden kalendárny rok, je kumulatívne nižšia ako 10 000 eur, verejný obstarávateľ môže uplatniť výnimku z aplikácie zákona o verejnom obstarávaní.

Výnimka sa nemôže použiť na opakované zadávanie zákaziek na rovnaký predmet zákazky, ak by celková predpokladaná hodnota za tieto zákazky bola rovnaká alebo vyššia ako 10 000 eur.

*Príklad: Verejný obstarávateľ, ktorý na základe spracovaného plánu verejného obstarávania na rok 2022 zistí, že na jeden kalendárny rok potrebuje napríklad kancelárske potreby, ktorých predpokladaná hodnota je 30 000 eur, bude pri zadávaní zákazky postupovať podľa § 117 zákona o verejnom obstarávaní – zadávanie zákaziek s nízkou hodnotou. Uplatnenie výnimky podľa § 1 ods. 15 zákona o verejnom obstarávaní v tomto prípade neprichádza do úvahy.*

1. **Otázka:**

O ktorých zmluvách nemusí verejný obstarávateľ a obstarávateľ uverejniť súhrnnú správu podľa § 10 ods. 10?

**Odpoveď:**

Povinnosť podľa § 10 ods. 10 sa v zmysle ustanovenia **§ 10 ods. 11** zákona o verejnom obstarávaní nevzťahuje na prípady, ak to vylučujú osobitné predpisy (ak ide napríklad o osobné údaje nad rámec § 64 alebo utajované skutočnosti a pod.) alebo ak ide o podlimitné zákazky alebo vybrané zákazky zadávané zastupiteľskými úradmi SR v zahraničí, pracovnoprávne zmluvy, zmluvy uzatvárane v pôsobnosti Slovenskej informačnej služby a Vojenského spravodajstva, zmluvy týkajúce sa prevozu alebo uskladnenia vojenského materiálu, zbraní alebo streliva uzatvárané v pôsobnosti Ministerstva obrany Slovenskej republiky, akciových spoločností v jeho zakladateľskej pôsobnosti a rozpočtových organizácií v jeho zriaďovateľskej pôsobnosti a napokon na zákazky alebo súťaže návrhov určené na iné účely ako vykonávanie činností uvedených v § 9 ods. 3 až 9 zákona, za predpokladu, že nejde o verejného obstarávateľa.